Plastic Sea | Pääkaupunkiseudun 4H-yhdistys / Helsingin 4H-yhdistys
Kesällä 2018 halusimme kutsua ryhmän nuoria Suomeen, johon saimme rahoituksen Erasmus+ ohjelmasta. Järjestimme Erasmus+-nuorisovaihdon heinäkuussa Vartiosaaressa, Helsingissä. Vaihtoon osallistui nuoria Kroatiasta, Unkarista, Puolasta ja Suomesta.
Vaihdon teemana oli Itämeri ja sen nykytilanne. Käsittelimme teemaa erilaisten työpajojen avulla. Viikon aikana perehdyimme paitsi Itämeren nykyisyyteen ja tulevaisuuteen, myös omiin mahdollisuuksiimme vaikuttaa omassa yhteisössämme. Suunnittelimme omat kampanjat, jotka veimme Helsingin kaduille. Jaoimme tietoa Itämerestä ja projektistamme keskellä kaunista Helsingin kesäpäivää.
Vaihdon aikana opimme paljon toistemme kulttuureista: maistoimme herkkuja ympäri Eurooppaa, keskustelimme toistemme kanssa sekä pohdimme omia arvojamme esimerkiksi ruokavaliomme suhteen. Suomalainen sauna ja luonto, sekä Vartiosaaren lampaat ihastuttivat jokaista meistä. Suomen kesä näytti parhaat puoleensa viikon aikana, ja meren rannalla vietimmekin lukuisia hetkiä vaihdon aikana. Myös suomalaisille tutut mökkielämän perusteet tulivat tutuksi kaikille: ulkohuussin tyhjentäminen ja halkojen hakkaaminen saunan lämmitystä varten olivat monelle täysin uusia kokemuksia.
Hanke antoi meille uusia kokemuksia ja uusia ystäviä eri puolilta Eurooppaa. Viikko saaressa luonnon keskellä pienensi maidemme välillä olevia kilometrejä.
Käy lukemassa vaihdosta kirjoitettua blogia osoitteessa: https://ourplasticsea.wordpress.com/